मेंडिस-करुणारत्ने के बीच शतकीय साझेदारी, पहले दिन 75 ओवर का खेल
Sri Lanka New Zealand 1st Test Match Update क्राइस्टचर्च  में श्रीलंका और न्यूजीलैंड के बीच पहला टेस्ट मैच खेला जा रहा है। गुरुवार को पहले दिन का खेल समाप्त होने तक श्रीलंका ने 6 विकेट के नुकसान पर 305 रन बना लिए हैं।
क्राइस्टचर्च में श्रीलंका और न्यूजीलैंड के बीच पहला टेस्ट मैच खेला जा रहा है। गुरुवार को पहले दिन का खेल समाप्त होने तक श्रीलंका ने 6 विकेट के नुकसान पर 305 रन बना लिए हैं। खराब रोशनी की वजह से दिन में 75 ओवर की ही खेल हो सका।
श्रीलंका के लिए कुशल मेंडिस और दिमुथ करुणारत्ने के बीच शतकीय और एंजेलो मैथ्यूज- दिनेश चांदीमल के बीच अर्धशतकीय पारी की साझेदारी हुई। वहीं धनंजय डिसिल्वा 39 और कसुन रजिथा 16 रन बनाकर नाबाद हैं।
शुरुआत में कीवी कप्तान का फील्डिंग करने का फैसला सही साबित हुआ
न्यूजीलैंड ने टॉस जीतकर पहले फील्डिंग करने का फैसला किया। कीवी कप्तान टिम साउदी का यह फैसला शुरूआती ओवर में सही साबित होता नजर आया। श्रीलंका का पहला विकेट 14 रन के स्कोर पर गिर गया। ओपनर ओशदा फर्नांडो 31 गेंदों पर 13 रन बनाकर टिम साउदी के गेंद पर टॉम ब्लंडेल को कैच थमाकर पवेलियन लौट गए।
कुशल मेंडिस और करुणारत्ने के बीच 137 रन की साझेदारी
लेकिन उसके बाद दूसरे विकेट के लिए कुशल मेंडिस और दिमुथ करुणारत्ने के बीच 137 रन की साझेदारी हुई। मेंडिस टीम के 151 रन के स्कोर पर साउदी की गेंद पर एलबीडब्ल्यू होकर पवेलियन लौट गए। उन्होंने 83 गेंदों का सामना कर 87 रन बनाए। मेंडिस ने अपनी पारी में 16 चौके लगाए। उनके जाने के बाद करुणारत्ने भी टीम का स्कोर बढ़ाए बगैर आउट हो गए। उन्होंने 87 गेंदों का सामना कर 50 रन की पारी खेली।
एंजेलो मैथ्यूज और दिनेश के बीच 82 रन की पार्टनरशिप
करुणारत्ने और मेंडिस के आउट होने के बाद दोनों नए बल्लेबाज एंजेलो मैथ्यूज और दिनेश चांदीमल ने श्रीलंका पारी को संभाला और स्कोर को 151 से 233 रन तक पहुंचाया। दोनों के बीच चौथे विकेट के लिए 82 रन की पार्टनिशप हुई।
उसके बाद एंजेलो मैथ्यूज ने 47 रन की पारी खेली जबकि चांदीमल 64 गेंदों पर 39 रन बनाकर आउट हुए। दिन का खेल समाप्त होने तक सातवें विकेट के लिए धनंजय डिसिल्वा और कसुन रजिथा के बीच 45 रन की पार्टनरशिप हुई।
साउदी ने लिए 3 विकेट
न्यूजीलैंड की ओर से टिम साउदी सबसे सफल गेदंबाज रहे। उन्होंने 44 रन देकर 3 विकेट लिए। मैट हेनरी ने 65 रन देकर 2 वकेट लिए।
WTC फाइनल में बने रहने के लिए सीरीज क्लीन स्वीप करना जरूरी
श्रीलंका को वर्ल्ड टेस्ट चैंपियनशिप के फाइनल में बने रहने के लिए दो टेस्ट मैचों की सीरीज को न्यूजीलैंड से क्लीन स्वीप करना होगा। वहीं अगर गुरुवार से अहमदाबाद में ऑस्ट्रेलिया के साथ शुरू हुए चौथे टेस्ट मैच को भारत जीत लेता है तो इस सीरीज का असर नहीं पड़ेगा। श्रीलंका वर्ल्ड टेस्ट चैंपियनशिप फाइनल की होड़ से बाहर हो जाएगा।